Jô
João Alves de Assis Silva (tuntud enam kui Jô; sündinud 20. märtsil 1987 São Paulos) on endine Brasiilia jalgpallur (ründaja). Ta alustas klubikarjääri Brasiilia klubis Corinthians, mille noorteakadeemiaga liitus 1994. aastal. Klubi põhimeeskonnas debüteeris ta 2003. aastal. 2005. aastal tuli ta Corinthiansega Brasiilia meistriks. Aastatel 2005–2008 mängis ta Venemaa kõrgliigaklubis Moskva CSKA. 2006. aastal tuli ta CSKA-ga Venemaa meistriks. 2006. aastal lõi Jô Venemaa kõrgliigas 14 väravat ja 2007. aastal 13 väravat. 2008. aasta juulis siirdus ta Inglismaa kõrgliigaklubisse Manchester City. Üleminekusumma oli arvatavasti 18 miljonit naelsterlingit, millega sai Jô toona Manchester City ajaloo suurimaks ostuks. Tal ei õnnestunud Manchester Citys läbi lüüa, mistõttu suundus ta hooaja 2008–09 teises pooles laenule Evertoni. Ta lõi sel hooajal Evertoni meeskonnas viis väravat ja naasis Evertoni ka järgmise hooaja alguses. Hooaja 2009–10 teises pooles mängis ta laenul Türgi kõrgliigaklubis Galatasaray. Hooajal sai 2010–11 ta uuesti võimaluse Manchester Citys mängida, kuid ta suutis lüüa vaid kaks väravat UEFA Euroopa Liiga alagrupiturniiril ja ühe värava liigakarikamängus. 2011. aasta juulis naasis Jô Brasiiliasse, liitudes SC Internacionaliga. 2012. aastal võitis ta Internacionaliga Lõuna-Ameerika superkarika Recopa Sudamericana. 2012. aasta mai siirdus ta Atlético Mineirosse, kus ta asus mängima koos Ronaldinhoga. Atlético Mineiros oldud aeg osutus Jôle edukaks. 2012. aastal lõi ta Brasiilia kõrgliigas kümme väravat ja saavutas klubiga liigas teise koha. 2013. aastal võideti Lõuna-Ameerika klubide meistrisari Copa Libertadores ning Jô oli sel hooajal Copa Libertadoresel seitsme väravaga suurim väravakütt, lüües sealhulgas värava finaalseeria teises mängus Paraguay klubi Club Olimpia vastu. 2014. aastal võideti Lõuna-Ameerika superkarikas ja Brasiilia karikas. 2015. aasta juulis sõlmis ta lepingu Araabia Ühendemiraatide klubiga Al Shabab. 2016. aasta veebruaris sõlmis ta lepingu Hiina kõrgliigaklubiga Jiangsu Suning. 2016. aasta veebruaris naasis Jô Corinthiansesse. 2017. aastal sai ta Corinthianse üheks kõige väärtuslikumaks mängijaks. Ta lõi 2017. aasta hooajal Brasiilia kõrgliigas 18 väravat, sealhulgas mitmes derbimängus, ja aitas Corinthiansel seitsmendat korda klubi ajaloos Brasiilia meistriks tulla. 18 väravaga oli Jô sel hooajal Henrique Dourado kõrval liigas suurim väravakütt ja ta valiti liiga hooaja parimaks mängijaks. Vaatamata väga edukale hooajal Corinthianses otsustas Jô 2018. aasta jaanuaris liituda Jaapani kõrgliigaklubiga Nagoya Grampus. 2018. aasta hooajal lõi ta Jaapani kõrgliigas 24 väravat, millega oli ta liiga suurim väravakütt ja ta valiti lisaks hooaja sümboolsesse koosseisu. 2019. aastal jäi tema arvele Jaapani kõrgliigas ainult kuus väravat. 2020. aasta juunis naasis Jô taas Corinthiansesse. 2022. aasta juunis tema leping Corinthiansiga lõpetati, kuna ta oli puudunud korduvalt treeningult. Ülejäänud 2022. aastast mängis ta samuti Brasiilia kõrgliigasse kuuluvas klubis Ceará. Jô klubikarjääri viimaseks klubiks jäi Saudi Araabia esiliigaklubi Al-Jabalain, millega ta liitus 25. jaanuaril 2023. Tema leping klubiga lõpetati juba viis päeva hiljem. Sama aasta veebruaris teatas ta 35-aastaselt sportlaskarjääri lõpetamisest. Brasiilia jalgpallikoondises mängis Jô aastatel 2007–2014 kokku 20 korda ja lõi viis väravat. Ta kuulus Brasiilia koondisse 2013. aasta FIFA konföderatsioonide karikaturniiril, kus ta lõi kaks väravat, ja 2014. aasta maailmameistrivõistlustel. 2008. aasta suveolümpiamängude jalgpalliturniiril võitis ta Brasiilia võistkonnaga pronksmedali.